CELEX: 32017D2427
Language: el
Date: 2017-12-21 00:00:00
Title: Απόφαση (ΚΕΠΠΑ) 2017/2427 του Συμβουλίου, της 21ης Δεκεμβρίου 2017, περί τροποποιήσεως της απόφασης 2010/231/ΚΕΠΠΑ για περιοριστικά μέτρα κατά της Σομαλίας

22.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 343/78
            
         ΑΠΌΦΑΣΗ (ΚΕΠΠΑ) 2017/2427 ΤΟΥ ΣΥΜΒΟΥΛΊΟΥ
   της 21ης Δεκεμβρίου 2017
   περί τροποποιήσεως της απόφασης 2010/231/ΚΕΠΠΑ για περιοριστικά μέτρα κατά της Σομαλίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Έχοντας υπόψη την απόφαση 2010/231/ΚΕΠΠΑ του Συμβουλίου, της 26ης Απριλίου 2010, σχετικά με περιοριστικά μέτρα κατά της Σομαλίας και για την κατάργηση της κοινής θέσης 2009/138/ΚΕΠΠΑ (1),
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 26 Απριλίου 2010, το Συμβούλιο εξέδωσε την απόφαση 2010/231/ΚΕΠΠΑ.
            
         
               (2)
            
            
               Στις 14 Νοεμβρίου 2017, το Συμβούλιο Ασφαλείας των Ηνωμένων Εθνών εξέδωσε την απόφαση 2385 (2017). Η εν λόγω απόφαση προβλέπει εξαίρεση από τη δέσμευση περιουσιακών στοιχείων και από την απαγόρευση της διάθεσης κεφαλαίων, άλλων χρηματοοικονομικών περιουσιακών στοιχείων και οικονομικών πόρων για επείγουσα ανθρωπιστική βοήθεια στη Σομαλία από τα Ηνωμένα Έθνη και τις ειδικευμένες υπηρεσίες ή προγράμματα του εν λόγω οργανισμού, από ανθρωπιστικές οργανώσεις με καθεστώς παρατηρητή στη Γενική Συνέλευση των Ηνωμένων Εθνών, οι οποίες παρέχουν ανθρωπιστική βοήθεια, και τους εκτελεστικούς εταίρους τους, συμπεριλαμβανομένων των μη κυβερνητικών οργανώσεων που χρηματοδοτούνται διμερώς ή πολυμερώς και συμμετέχουν στο σχέδιο ανθρωπιστικής βοήθειας των Ηνωμένων Εθνών για τη Σομαλία.
            
         
               (3)
            
            
               Η απόφαση 2010/231/ΚΕΠΠΑ θα πρέπει, συνεπώς, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 6 παράγραφος 6 της απόφασης 2010/231/ΚΕΠΠΑ αντικαθίσταται από το ακόλουθο κείμενο:
   
      «6.   Οι παράγραφοι 1 και 2 δεν ισχύουν για την πληρωμή κεφαλαίων, άλλων χρηματοοικονομικών περιουσιακών στοιχείων ή οικονομικών πόρων που απαιτούνται για να εξασφαλισθεί η έγκαιρη παράδοση επείγουσας ανθρωπιστικής βοήθειας στη Σομαλία από τον Οργανισμό Ηνωμένων Εθνών, τις ειδικευμένες υπηρεσίες ή τα προγράμματά του, τις ανθρωπιστικές οργανώσεις με καθεστώς παρατηρητή στη Γενική Συνέλευση των Ηνωμένων Εθνών, οι οποίες παρέχουν ανθρωπιστική βοήθεια, και τους εκτελεστικούς εταίρους τους, συμπεριλαμβανομένων των μη κυβερνητικών οργανώσεων που χρηματοδοτούνται διμερώς ή πολυμερώς και συμμετέχουν στο σχέδιο ανθρωπιστικής βοήθειας των Ηνωμένων Εθνών για τη Σομαλία.».
   
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 21 Δεκεμβρίου 2017.
      
         
            Για το Συμβούλιο
         
         
            Ο Πρόεδρος
         
         M. MAASIKAS
      
   
   
      (1)  ΕΕ L 105 της 27.4.2010, σ. 17.